รัฐบาลไทย-ข่าวทำเนียบรัฐบาล-นายอาคม เติมพิทยาไพสิฐ รัฐมนตรีว่าการกระทรวงคมนาคม ประชุมหัวหน้าหน่วยงานในสังกัดกระทรวงคมนาคม (13 มิถุนายน 2560)
วันศุกร์ที่ 16 มิถุนายน 2560
นายอาคม เติมพิทยาไพสิฐ รัฐมนตรีว่าการกระทรวงคมนาคม ประชุมหัวหน้าหน่วยงานในสังกัดกระทรวงคมนาคม (13 มิถุนายน 2560)
นายอาคม เติมพิทยาไพสิฐ รัฐมนตรีว่าการกระทรวงคมนาคม เป็นประธานการประชุมหัวหน้าหน่วยงานในสังกัดกระทรวงคมนาคม เมื่อวันที่ 13 มิถุนายน 2560 โดยมี นายพิชิต อัคราทิตย์ รัฐมนตรีช่วยว่าการกระทรวงคมนาคม นายชาติชาย ทิพย์สุนาวี ปลัดกระทรวงคมนาคม
ผู้บริหารระดับสูงและหัวหน้าหน่วยงานในสังกัด เข้าร่วมการประชุม ณ ห้องประชุมกระทรวงคมนาคม ซึ่งสรุปผลการประชุม ดังนี้
1. ครม. อนุมัติหลักการร่างกฎกระทรวงกําหนดหลักเกณฑ์ วิธีการ และเงื่อนไขเกี่ยวกับการประกัน พ.ศ. .... ซึ่งมีสาระสําคัญเป็นการกําหนดหลักเกณฑ์ วิธีการ และเงื่อนไขเกี่ยวกับการประกันสําหรับความผิดของผู้ขนส่งที่ดําเนินการรับขนทางอากาศภายใน เข้ามาใน หรือออกไปนอกราชอาณาจักร โดยกระทรวงฯ ได้ศึกษาแนวทางของกฎหมายระหว่างประเทศและกฎหมายของต่างประเทศ รวมทั้งสอบถามความคิดเห็นไปยังหน่วยงานที่เกี่ยวข้อง ได้แก่ สมาคมการขนส่งทางอากาศระหว่างประเทศ (International Air Operators Association : IATA) คณะกรรมการดําเนินงานธุรกิจการบินกรุงเทพ (Airline Operations Committee : AOC) สมาคมธุรกิจของการบิน (Board of Airline Representatives : BAR) และสายการบินของไทย จํานวน 41 สายการบิน เพื่อรับฟังความคิดเห็นต่อร่างกฎกระทรวงดังกล่าวให้เป็นไปด้วยความถูกต้อง เหมาะสม สอดรับกับแนวทางปฏิบัติในอุตสาหกรรมการบิน และเกิดประโยชน์สูงสุดแก่สาธารณชน สาระสําคัญของกฎกระทรวงฯ สรุปดังนี้
1) กําหนดให้ผู้ขนส่งต้องจัดให้มีการประกัน โดยอาจเป็นชนิดใดชนิดหนึ่งระหว่างสัญญาประกันภัยความรับผิดและการวางหลักประกันในรูปแบบอื่นตามที่สํานักงานการบินพลเรือนแห่งประเทศไทย (กพท.) ประกาศกําหนด
2) กําหนดให้ผู้ขนส่งต้องจัดให้มีกรมธรรม์ประกันภัยความรับผิดในความเสียหายที่เกิดขึ้นแก่คนโดยสาร สัมภาระ และของอันเกิดจากการรับขนทางอากาศ
3) กําหนดเกี่ยวกับจํานวนเงินเอาประกันภัย เพื่อคุ้มครองความรับผิดตามสัญญารับขนในความเสียหายที่เกิดขึ้นแก่คนโดยสาร สัมภาระ และของอันเกิดจากการรับขนทางอากาศ
4) กําหนดเวลาการยื่นแสดงหลักฐานการจัดทําสัญญาประกันภัย ความรับผิดต่อผู้อํานวยการ กพท. ของผู้ขนส่ง
5) กําหนดให้ผู้ขนส่งมีหน้าที่แจ้งให้ผู้อํานวยการ กพท. ทราบ กรณีที่มีการปรับปรุง แก้ไข หรือเพิ่มเติมสัญญาประกันภัยความรับผิดในส่วนที่เกี่ยวกับวงเงินความรับผิด หรือยกเลิกสัญญาประกันภัยเดิม
6) กําหนดให้ผู้ขนส่งดําเนินการขอต่ออายุการประกันภัย และยื่นแสดงหลักฐานการขอต่ออายุการประกันภัยต่อผู้อํานวยการ กพท. ก่อนที่สัญญาประกันภัยความรับผิดจะสิ้นอายุ
7) กําหนดให้ผู้ขนส่งต้องเพิ่มวงเงินการประกันให้เท่ากับจํานวนเงินเอาประกันหรือบังคับตามสัญญาประกันภัย ระหว่างประกอบกิจการค้าขายในการเดินอากาศ หรือการให้บริการตามความตกลงว่าด้วยบริการเดินอากาศ จนทําให้จํานวนเงินซึ่งเอาประกันภัยลดลงต่ํากว่าที่กําหนด
8) กําหนดบทเฉพาะกาลให้ผู้ขนส่งที่ประกอบกิจการค้าขายในการเดินอากาศ หรือให้บริการตามความตกลงว่าด้วยบริการเดินอากาศอยู่ก่อนวันที่กฎกระทรวงนี้ใช้บังคับ ต้องจัดทําสัญญาประกันภัยและยื่นแสดงหลักฐานการจัดทําสัญญาประกันภัยความรับผิดชอบต่อผู้อํานวยการ กพท. ภายใน 90 วัน นับแต่กฎกระทรวงนี้มีผลใช้บังคับ
2. ครม. รับทราบรายงานผลการดําเนินการตามข้อสังเกตของคณะกรรมาธิการการคมนาคม พิจารณาร่างพระราชบัญญัติเวนคืนอสังหาริมทรัพย์ เพื่อสร้างทางพิเศษสายบางพลี - สุขสวัสดิ์ ในท้องที่ อ.บางพลี อ.เมืองสมุทรปราการ และ อ.พระประแดง จ.สมุทรปราการ พ.ศ. .... ซึ่งกระทรวงฯ ได้พิจารณาศึกษาแนวเส้นทางและความเหมาะสมของการเวนคืนอสังหาริมทรัพย์ร่วมกับกระทรวงเกษตรและสหกรณ์ กระทรวงมหาดไทย สํานักงานคณะกรรมการกฤษฎีกา และหน่วยงานที่เกี่ยวข้องได้ข้อสรุป ดังนี้
1) กําหนดแนวเขตเวนคืนเฉพาะที่จําเป็นในการดําเนินโครงการ โดยคํานึงถึงองค์ประกอบด้านต่าง ๆ ได้แก่ ด้านวิศวกรรม ด้านความปลอดภัยของผู้ใช้งาน ตลอดจนการจราจร เพื่อให้มีผลกระทบต่อเอกชนเพียงเท่าที่จําเป็น เพื่อประโยชน์สาธารณะในการแก้ไขปัญหาจราจรให้เป็นไปอย่างมีประสิทธิภาพ
2) ทุกหน่วยงานมีความเห็นพ้องกันในการมีกฎหมายกําหนดหลักเกณฑ์ เรื่อง การเวนคืนอสังหาริมทรัพย์ที่ไม่ได้ใช้ประโยชน์ตามวัตถุประสงค์แห่งการเวนคืนไว้ให้ชัดเจน เพื่อเป็นแนวปฏิบัติที่ถูกต้องตรงกัน ขณะนี้ได้ยกร่างพระราชบัญญัติว่าด้วยการเวนคืนอสังหาริมทรัพย์ พ.ศ. .... มีสาระสําคัญเป็นการปรับปรุงพระราชบัญญัติว่าด้วยการเวนคืนอสังหาริมทรัพย์ พ.ศ. 2530 ทั้งฉบับ ซึ่งอยู่ระหว่างการตรวจพิจารณาของคณะกรรมการกฤษฎีกา
ทั้งนี้ นายอาคม เติมพิทยาไพสิฐ ได้มอบให้หน่วยงานในสังกัดที่มีโครงการก่อสร้าง กําชับผู้รับเหมาให้เข้มงวดมาตรการความปลอดภัยระหว่างการก่อสร้าง เพื่อไม่ให้เกิดอันตรายและส่งผลกระทบต่อประชาชน และจัดทําแผนการกํากับและตรวจสอบมาตรฐานความปลอดภัยในการก่อสร้าง (Safety Audit) เพื่อตรวจสอบการทํางานของผู้รับเหมาให้เป็นไปตามมาตรฐานความปลอดภัย ให้ทุกหน่วยงานดําเนินโครงการต่าง ๆ ด้วยความรวดเร็ว โปร่งใส ตรวจสอบได้ หากประชาชนมีข้อสงสัยหรือความเข้าใจคลาดเคลื่อนเกี่ยวกับการดําเนินงานให้ทําความเข้าใจกับประชาชนโดยเร็ว รวมทั้งกําชับข้อสั่งการของนายสมคิด จาตุศรีพิทักษ์ รองนายกรัฐมนตรี ที่มอบนโยบายให้กระทรวงฯ โดยกรมทางหลวงและกรมทางหลวงชนบท พัฒนาเส้นทางเพื่อสนับสนุนแหล่งท่องเที่ยวในท้องถิ่น และส่งเสริมการจําหน่ายสินค้าชุมชนในรูปแบบสถานีริมทาง (Roadside Station)